
                                                                                                 Άλιμος, 24 Νοεμβρίου 2025

Ψήφισμα της ΓΣ της ΕΛΜΕ Νότιας Αθήνας_5ο
για αυταρχικές πρακτικές της διεύθυνσης του ΠΕΠΑΛ Γλυφάδας.

Υπερασπιζόμαστε συλλογικά τα μορφωτικά, εργασιακά και ατομικά μας δικαιώματα!

Η Γενική Συνέλευση της ΕΛΜΕ Νότιας Αθήνας καταγγέλλει με τον πιο κατηγορηματικό τρόπο τις αυταρχικές πρακτικές και αυθαίρετες ενέργειες της διεύθυνσης του ΠΕΠΑΛ Γλυφάδας, η οποία έχει κυριολεκτικά διαλύσει τη λειτουργία του σχολείου, υπονομεύοντας το παιδαγωγικό κλίμα. 

Πιο συγκεκριμένα, εδώ και μεγάλο χρονικό διάστημα, η συμπεριφορά της διευθύντριας είναι αντισυναδελφική και αντιπαιδαγωγική. Έχει διαρρήξει το ομαλό παιδαγωγικό κλίμα, υπονομεύει τη συλλογική λειτουργία του Συλλόγου Διδασκόντων και έχει δημιουργήσει ένα κλίμα έντασης και ανασφάλειας για μαθητές/-τριες και εκπαιδευτικούς υπονομεύοντας τα μορφωτικά δικαιώματα των μαθητών/-τριών και καταπατώντας τα εργασιακά δικαιώματα των εκπαιδευτικών. Η συγκεκριμένη Διευθύντρια έχει παρελθόν, καθώς είχε υιοθετήσει την ίδια ακριβώς στάση και στο ΕΠΑΛ Ελληνικού, προκαλώντας αντίστοιχα σοβαρά προβλήματα στη λειτουργία του σχολείου. Αναρωτιόμαστε πώς επιλέχθηκε για τη Διεύθυνση του ΠΕΠΑΛ Γλυφάδας με τόση «αριστεία»…

Η κατάσταση έχει φτάσει στο απροχώρητο. Η εκπαιδευτική διαδικασία έχει ουσιαστικά παραλύσει. Δεν πρόκειται για ένα μεμονωμένο περιστατικό. Παρά το γεγονός ότι η κατάσταση αυτή είναι γνωστή εδώ και καιρό στη Διεύθυνση Δευτεροβάθμιας Εκπαίδευσης, από τις παρεμβάσεις τόσο των συναδέλφων/φισσων όσο και του Δ.Σ. της ΕΛΜΕ, καμία ουσιαστική παρέμβαση δεν έγινε, με αποτέλεσμα να φέρει βαρύτατη ευθύνη για τη διαιώνιση και έκρηξη του προβλήματος.

Πληθαίνουν τα φαινόμενα διοικητισμού και αυταρχισμού στα σχολεία, από διευθύνσεις που αξιοποιούν το αντιδραστικό νομοθετικό πλαίσιο και θεωρούν ότι μπορούν να λειτουργούν χωρίς λογοδοσία, παραβλέποντας τον συλλογικό χαρακτήρα όχι μόνο της εκπαιδευτικής διαδικασίας αλλά και της διοίκησης των σχολείων. Όλα αυτά τα φαινόμενα «φυτρώνουν» πάνω στην υπάρχουσα νομοθεσία που έχει μετατρέψει τον Σύλλογος Διδασκόντων σε διακοσμητικό όργανο και στην ουσία ανύπαρκτο ρόλο. Το ΠΕΠΑΛ Γλυφάδας αποτελεί χαρακτηριστικό παράδειγμα μιας κατάστασης που απλώνεται σε πολλά σχολεία. 

Την ίδια στιγμή, η πολιτική ηγεσία του Υπουργείου Παιδείας επιδίδεται σε δράσεις εντυπωσιασμού και επικοινωνιακές πρωτοβουλίες – προγράμματα χειροτεχνίας, συνεργασίες με ΜΚΟ, ψηφιακές πλατφόρμες, Ωνάσεια – την ώρα που τα σχολεία είναι στο κόκκινο από πραγματικά προβλήματα: σοβαρές ελλείψεις προσωπικού (εκπαιδευτικών, ψυχολόγων και κοινωνικών λειτουργών), απαρχαιωμένες και συχνά ακατάλληλες σχολικές υποδομές.

Χαρακτηριστικό της κατάστασης αποτελεί η έγγραφη αναφορά – καταγγελία που υπέβαλε η διευθύντρια εναντίον συναδέλφων/-ισσών, προς τη Διεύθυνση Δευτεροβάθμιας Εκπαίδευσης και το Υπουργείο Παιδείας, επιχειρώντας να φιμώσει και να τρομοκρατήσει με κατασκευασμένες κατηγορίες τη συλλογική φωνή των εκπαιδευτικών.

Την Πέμπτη 13/11/2025, μέλη του ΔΣ της ΕΛΜΕ Νότιας Αθήνας συμμετείχαμε σε σύσκεψη του Συλλόγου Διδασκόντων, του 15μελούς και του Αναπληρωτή Διευθυντή της Διεύθυνσης Δευτεροβάθμιας Εκπαίδευσης. Εκεί διαπιστώσαμε τόσο το μέγεθος της αποδιοργάνωσης, όσο και την αδυναμία ή απροθυμία της διοίκησης να δώσει λύση που θα αποκαθιστά την παιδαγωγική ομαλότητα και θα προστατεύει το σχολείο από περαιτέρω εκτροχιασμό.

Η ΓΣ της ΕΛΜΕ Νότιας Αθήνας στέκεται αταλάντευτα στο πλευρό των εκπαιδευτικών και των μαθητών/-τριών του ΠΕΠΑΛ Γλυφάδας. Καταδικάζουμε απερίφραστα κάθε πρακτική διευθυντών/-τριών που, αντί να οικοδομούν κλίμα συνεργασίας και εμπιστοσύνης, επιλέγουν την αυθαιρεσία, τον αυταρχισμό και τη στοχοποίηση συναδέλφων/-ισσες, οδηγώντας τους σε ΕΔΕ και πειθαρχικές διαδικασίες.

Απαιτούμε:

· Την άμεση ανάκληση όλων των αναφορών – καταγγελιών σε βάρος εκπαιδευτικών.

· Την παρέμβαση της Διεύθυνσης Δευτεροβάθμιας Εκπαίδευσης, ώστε να αποκατασταθεί το παιδαγωγικό κλίμα και η ομαλή λειτουργία του σχολείου.

· Την προστασία της αξιοπρέπειας, της ηθικής και νομικής υπόστασης των συναδέλφων/-ισσών μας.

· Καλούμε τη διευθύντρια έστω και τώρα να αναλογιστεί το μέγεθος των ευθυνών της, να σταθεί στο ύψος του παιδαγωγικού της λειτουργήματος και να διευκολύνει την αλλαγή σελίδας στη διεύθυνση του σχολείου.

Η ΕΛΜΕ Νότιας Αθήνας θα βρίσκεται στο πλευρό ολόκληρης της εκπαιδευτικής κοινότητας, θα παρακολουθεί στενά τις εξελίξεις και θα παλέψει με κάθε συνδικαλιστικό και θεσμικό μέσο για την αποκατάσταση της ομαλότητας και της δημοκρατίας στη σχολική ζωή.

